Zoë Wicomb
Zoë Wicomb, f. 1948, sydafrikansk forfatter. Debutnovellerne You Can't Get Lost in Cape Town (1987) består af forbundne historier om opvækst i Namaqualand og om eksil og hjemkomst til Kaplandet under apartheids sammenbrud. Romanen David's Story (2000) fortsætter lige så underholdende og i mange tekstlige lag udforskningen af identitet og historie. Fortællerens nedskrivning af en ANC-guerillas selvbiografi formerer sig ved knopskydning til et rigt væv af beretninger om griqua-folket, kolonisering, apartheid, befrielseskampen og Sydafrikas nye magthavere.